钦定古今图书集成/理学汇编/经籍典/第086卷 > 翼传辨疑 > 《文王始称易名之疑》
## 钦定古今图书集成/理学汇编/经籍典/第086卷 > 翼传辨疑 > 《文王始称易名之疑》

冯厚斋曰：皇甫氏曰：“文王在羑里，演六十四卦，著七
八九六之爻，谓之《周易》。”郑少梅曰：“自包羲以至夏商，
八卦虽重，而未知其所谓七八九六之常变也。《连山始艮，《归藏》始坤，夏商用之，皆以不变为占，故其数止
于六十四而已。文王因羑里之囚，用以卜筮，遂窜《易》
𦅸辞，更改术数，立大衍之说，开万有一千五百二十”
之策，使一卦可以衍六十四卦焉，故名曰《易》。《易》者，变
也，《周易》之义，惟二氏得之。其曰“衍六十四卦，著七、八、
九、六之爻，窜《易》𦅸辞，立大衍之说，诚为确论。”又曰：“意
夏、商卦下亦各有辞，故周人并存以为占。文王赞述
包羲之卦衍蓍之数，推九、六之变以生爻，故卦爻各
系以辞，定名曰《易》。自孔子赞文王《易》，而夏商之书废
矣。然则名《书》以《易》，自文王始，文王以前，曰卦而已。孔
子言包羲始作八卦，不言《易》也。《周官》三《易》，其亦因文
王之《易》而并称之乎？此犹夏商称帝，而因周文武并
称三王也。”愚谓《易》名始自文王之说，愚既略辨于前
矣，今又得一证，下《系》十三卦，自黄帝尧舜氏作之下，
已有“《易》穷则变”之文，况《说卦》论伏羲因蓍求卦之法，
继又推原伏羲六画成卦，六位成章之由，两以圣人
作《易》言之，至论文王与纣之事，直不过曰《易》之兴而
已。曰作曰兴，皆定名曰《易》，谓伏羲以来不名之曰《易》，
可乎？盖有不待文王演六十四卦，著七、八、九、六之变，
而后谓之《易》也。郑氏谓“夏商以不变为占”，容或有之。
证以《洪范》占用二，曰贞，曰悔，或只用本卦内外卦为
占，亦未可知。然自舜官占已曰“卜筮，协从箕子”，又曰
“立卜筮人才”曰“筮”，则必有蓍而后可筮，不筮亦何以
得不变之卦而占之乎？是又不待文王在羑里，始立
大衍，用之以卜筮也。二氏既皆有声于《易》，冯氏又取
之，恐《易》足以惑人，故不可无辨。若夫夏、商称“帝”，因文
武并称“三王”，盖亦未之前闻也。